विकास में सहयोग कर रहीं महिलाओं सहित 10 ग्रामीणों को पेड़ से बांधकर नक्सलियों ने जमकर पीटा

- पुलिस को मिली जानकारी तो घायलों को कराया अस्पताल में भर्ती, एक की हालत गंभीर

दंतेवाड़ा. नक्सलियों ने दंतेवाड़ा के कोयलानापारा से महिलाओं सहित 10 ग्रामीणों को अपने साथ ले जाकर उनको बंधक बना लिया और उन्हें पेड़ से बांध जमकर पिटाई की। पूरी घटना की जानकारी पुलिस को दो दिन बाद शुक्रवार को लगी। इस पर पुलिस ने सभी ग्रामीणों को अस्पताल में भर्ती कराया। पिटाई में घायल एक महिला की हालत गंभीर बनी हुई है। ग्रामीणों का कहना है कि सरकारी विकास कार्यों में सहयोग करने के चलते ग्रामीणों ने उन्हें बंधक बनाकर पीटा है।

पहले पीटा, फिर अस्पताल जाने से भी रोका

जानकारी के मुताबिक, कुआकोंडा थाना के ग्राम पंचायत फूलपाड़ के कोयलानापारा से नक्सली 45 परिवारों को बंधक बनाकर बुधवार सुबह अपने साथ ले गए थे। सभी लोगों को नक्सली किडरीरास के जंगल में ले गए और वहां कुम्मा, हिड़मा, छन्ना, नंदा, बामन, सोना, देवा, भीमा, लक्खा और एक महिला जोगी को पेड़ से बांध दिया। इसके बाद इन लोगों की जमकर पिटाई की। नक्सलियों ने सभी ग्रामीणों को छोड़ दिया, लेकिन अस्पताल जाने पर परिणाम भुगतने की धमकी दी। नक्सलियों की दहशत के चलते ग्रामीणों ने पुलिस से भी शिकायत नहीं की।

एंबुलेंस नहीं मिली, खाट पर लाए ग्रामीणों को

दो दिन बाद जब घटना की जानकारी एसपी अभिषेक पल्लव को मिली तो उन्होंने कुआकोंडा थाना से सुरक्षा बल के साथ सीआरपीएफ पालनार की दो टीम को अति संवेदनशील नक्सल प्रभवित इलाके में स्थित फूलपाड़ भेजा। पुलिस 3 एंबुलेंस साथ लेकर पहुंची थी, लेकिन गांव तक नहीं पहुंच पाने से ग्रामीणों की मदद से घायलों को खाट पर लादकर एंबुलेंस तक लाया गया। मामूली घायलों का इलाज पालनार में किए जाने के बाद उन्हें छुट्टी दे दी गई। गंभीर रूप से घायल कुम्मा को कुआकोंडा सामुदायिक स्वास्थ्य केंद्र में प्राथमिक उपचार के बाद जिला अस्पताल दंतेवाड़ा रेफर कर दिया गया है।



गांव में चल रहे विकास कार्य से नाराज थे नक्सली

एक साल पहले तक कोयलानापारा के लोग पूरी तरह से नक्सली गतिविधि में संलिप्त रहते थे, लेकिन पिछले कुछ महीनों से मुख्यधारा में जुड़कर गांव के विकास कार्य में सहयोग कर रहे हैं। इसके चलते नक्सली नाराज हो गए और इसका खामियाजा ग्रामीणों को भुगतना पड़ा। नक्सलियों ने जिन ग्रामीणों की पिटाई की है उनमें छन्ना पूर्व में नक्सली घटना में शामिल होने के आरोप में जेल भी जा चुका है। घटना के बारे में एसपी अभिषेक पल्लव ने बताया कि ग्रामीणों की पिटाई करने वाले नक्सलियों में प्रदीप, गुंडाधुर सहित कई लोग मारपीट की घटना में शामिल थे। नक्सली विकास विरोधी हैं, गांव में बन रही सड़क , पुल , पुलियों के निर्माण से बौखलाए हुए हैं।